《后醉中放歌五章 其二》
明代·胡应麟

君不见阮嗣宗，竹林白眼天朦胧。君不见陶元亮，破帽东篱漉家酿。

五斗何如归去来，长啸垆头兴逾王。谢公双屐嵇公琴，明哲胡为异霄壤。

步兵臧否吾所师，柴桑三径嗟无资。当时一官不自保，百代声华擅文藻。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。